amanoisuno/poetBack huggingface dataset:
送仲猷北歸二首  其一 朱松 
一丘胸次有餘師，空此淹留歲月遲。黄墨工夫憐我倦，簞瓢風味要君知。新詩落筆驚翻水，俗學回頭笑畫脂。伊洛參同得力句，還家欲舉定從誰。
送仲猷北歸二首  其二 朱松 
欲尋當日故山盟，身世今如海一萍。歸路上心真了了，愁根入鬢已星星。挽衣共釂東西酒，折柳送行長短亭。念我知君回首處，萱叢菖葉一時青。
寄吳致一 朱松 
相逢一笑兩忘懷，夢遶親庭首重回。世事難磨三尺喙，離愁都付一分盃。秋生林薄歲時晚，水落江湖鴻鴈來。賸作新詩頻寄我，天涯時對兩眉開。
四月十五日上元道中 朱松 
亂山身逐簡書來，梅子黄時雨未開。一葦橫斜風葉度，千灘贔屭雪城催。危機種種那容避，俗駕駸駸底未回。聊復浮遊隨造物，故園回首思悠哉。
送黄彥武西上 朱松 
門掩蓬蒿氣浩然，西風筆勢更翩翩。未忘大學虀鹽味，時說定林文字禪。蘆葉風光傾上國，槐花心緒記當年。里門歸日車應下，置酒遲君沈水邊。
林丈挽詩 朱松 
沈谿耆舊半丘墟，猶有期頤隠市區。未展武侯牀下拜，已傳顔子夢中呼。門人會築三年室，跡客誰留一束芻。歸卧九原應不恨，何蕃聲譽滿京都。
有懷黄元聲時聞在建上詩中所記建上舊遊也 朱松 
積雨山城久卧痾，起看橫港漲晴波。空餘九尺鬚眉好，奈此一樽風月何。懷抱故人長在念，經行佳境想重過。東谿回首醉眠處，爲問紅蕖何許多。
書室述懷奉寄民表兄是日得民表書 朱松 
丈室無塵棐几橫，吏休鳬鶩散無聲。舞風竹影僛僛轉，縈夢鑪香嫋嫋清。已笑榮枯盧白戲，不須物我觸蠻爭。故人剪燭西窗約，知復何時話此生。
答人留別之什 朱松 
家在大江東復東，去君一舍碧流通。那知臨水登山處，同寄飛蓬斷梗中。愁絕盃中千里月，夢縈江上一帆風。只今且作須臾意，更典雲裘醉小藂。
七月四日宿丹谿道中 朱松 
日出露芒重，凉生風葉翻。秋秔已照眼，社酒欲香村。牛下草萊濕，人歸園屋昏。箇中吾不淺，擾擾與誰論。
求道人自尤溪來還冷齋有詩次其韻 朱松 
五年沈水照衰顔，谿上今誰獨往還。身插亂峯隨一錫，夢回蕭寺遶千間。西風潮落挐音急，斜日尊空醉袖班。更覺難追詩力健，大弨久廢若爲彎。
送劉道醇歸烏石  其一 朱松 
一廛避地本依劉，聞得更書始欲愁。舊德鎸碑在人口，歸裝載石壓溪舟。寄書莫忘青泥信，把酒誰同黄菊秋。新閣詩增風月價，自應神物護銀鈎。
送劉道醇歸烏石  其二 朱松 
胸中一壑故超然，耿耿羞爭倚市妍。萬事一尊陶令酒，群兒滿世祖生鞭。欲投烏石農桑社，尚有靈山香火緣。持節重來慰父老，蹊頭相送各携錢。
題白鹿庵壁  其一 朱松 
鹿門龐老携客隠，耳冷十年難與俱。螻蟻夢中求曩事，芭蕉林裏見今吾。遊絲弄影分陰轉，喬木摩空萬壑趨。香妙心清無一事，不知何處是華胥。
題白鹿庵壁  其二 朱松 
滔滔一世强留連，頭上從渠歲月遷。老子養生寧解事，小兒有口慣談天。醉來莫負持螯手，老矣終尋種玉田。若怪微吟漏消息，九江誰識市門仙。
與求道人同之福唐 朱松 
縛屋雙峯雲一塢，拋來伴我事幽尋。風花蹤跡趣雖各，香火因緣情自深。浮峽未興圓澤歎，乘桴還有仲由心。三山他日記耆舊，鑿齒彌天無古今。
次韻李堯端見嘲食蕨 朱松 
真人官府未夤緣，且向龍山作散仙。春入曉痕催采蕨，雨翻泥隴憶歸田。蔬腸我若枵蟬腹，詩格君如擊鶻拳。筯下萬錢謀更鄙，諸公飽死太官羶。
次韻堯端試茶 朱松 
龍文新夸薦緗羅，園吏分嘗苦未多。自瀹雲腴𣂏露井，坐知雪粒采陽坡。撐腸君要澆黄卷，愛酒渠方捲白波。我亦箇中殊不淺，斷無蹤跡到無何。
送友生 朱松 
剝喙門前久未嗔，定知我輩不羈人。午窗喚起夢魂好，一語便知風味真。身嬰世網坐營口，心識醉鄉慵問津。忽先秋燕背人去，四角何由生客輪。
贈范直夫 朱松 
將軍競病詩成處，南浦春歸蘭玉叢。漸減心情身老大，久乖談笑路西東。鄉關落日蒼茫外，樽酒寒花寂歷中。且與寓公同放曠，浩歌相屬倚秋風。
招友生 朱松 
雨收天氣欲清明，猶有餘寒在粥餳。馬隊客勤貪晝永，鱣堂人病想身輕。讀書有味虀鹽好，對境無情夢寐清。欲話此懷須我輩，一來蠟屐伴春行。
辛亥中秋不見月 朱松 
今夕九秋半，心期負隔年。勞生灰劫裏，微雨客遊邊。旅泊正無酒，陰雲遑怨天。何時草堂月，相對藉糟眠。
次韻羅源謝成章作不烹鳴雞詩 朱松 
彼美司晨族，膠膠職效鳴。爲憐君子操，寧乏小人羹。恩重棲時穩，心危失旦驚。未甘烏轉夜，聊學鴈全生。結客觀酣鬬，要君事割烹。那知競辰子，力學務時成。
次徐謝韻還江公詩卷 朱松 
大條祠官閑日月，絕知聖處著功深。榮枯舉世爭盧白，枉直何人較尺尋。身比香山差得計，詩看正始有遺音。應容下客遊東閣，要話朱游夙昔心。
次韻汪彥允見寄 朱松 
北苑乖期恨昔年，異鄉牢落夢江天。約遊汗漫傳新句，許出嬋娟有舊緣。種種鬢絲何計換，摇摇心旆不勝懸。歸耕要伴君難老，相與笞鸞作散仙。
與吳昌國同遊靈水院二首  其一 朱松 
算舟吏散了無事，與客意行初不謀。飽看雲濤舞空闊，欣逢泉石媚深幽。西漢未試補天手，上界那知鞭鳳遊。剪燭他年憶真賞，莫嗟身世尚沉浮。
與吳昌國同遊靈水院二首  其二 朱松 
來往風流記兩翁，天涯今作九秋蓬。坐驚秀色懸眉宇，便覺仙峯入手中。傲世真成漆園吏，輸君不負北窗風。書生浪發新亭歎，自笑尊前氣吐虹。
贈吳昌國二首  其一 朱松 
居越與誰語，得君寬我愁。頗驚三日別，更爲一樽留。食藿有餘味，泣河非所謀。相看撫身世，容與愧蒼鷗。
贈吳昌國二首  其二 朱松 
憶我少年日，遊君大父閒。諸孫嗟契闊，雙鬢各斕斑。未覺歸愚晚，俱嘗適俗艱。絕知歸思急，更覓玉梅攀。
孔生示二詩答一篇 朱松 
歲晚尊前一笑譁，憐君孤憤老天涯。諸豪雖識臨邛客，陋族難當闕里家。會有孟光求共隠，不應牧犢但長嗟。青衫華髮春風裏，擇婿猶堪駐寶車。
寄江少明 朱松 
龍卷風雲一髮蟠，不妨聊作侍祠官。高情未許群兒覺，萬事何須正眼看。問道從公春信近，談天容我酒盃寬。乘桴亦有平生意，回首紛紛行路難。
次韻劉仲高懷外舅家梅花 朱松  西湖
柯山月下嬋娟影，前度劉郎餘故情。詩成回首戀三宿，我亦惜花癡半生。鴈沉寒水菩提長，蟲蝕真詮章句清。西湖懸絕得鸞喙，可但能專五字城。
送景思奉祠之溫州 朱松 
司祀名郎下紫宸，王師載主尚時巡。丕承配極威靈在，對越垂休命秩新。幽夢想多春草句，清江爲洗湼衣塵。行觀前席來宣室，可但從容問鬼神。
次韻鄭德與歸舟中感懷 朱松 
兩牛鳴地隔寒流，病起相望客鬢秋。聞道喚船歸別浦，坐懷聯策倚滄洲。騷人空復驚摇落，胡賈何須歎滯留。會擁蒙衝入河渭，看君黄色上眉頭。
李似表取告歸晉陵 朱松 
酌酒摻歸袂，繁陰殊未收。心知非遠別，自不柰離愁。蓬渚倦懷槧，雲臺歸借籌。遄來閶闔路，萬馬避前騶。
致政宣教魏公挽詩二首  其一 朱松 
己自應無憾，人猶歎不遭。簪纓門已大，湖海氣方豪。舊國牛磯外，新阡馬鬣高。流芳傳教子，步武接夔臯。
致政宣教魏公挽詩二首  其二 朱松 
交蓋歲云晚，向人懷自傾。爭棋消永晝，酌茗話平生。轉手便陳迹，撫書增故情。無由從執紼，空想葬簫聲。
劉氏挽詩 朱松 
餘慶鍾蘭秀，初占合鳳飛。那知風不止，遽作露先晞。鬻髢筵方徹，齊眉事已非。魂車春陌上，空背夕陽歸。
次釗彥仲傅茂先韻 朱松 
强蹋府塵從傅子，立談江閣識釗郎。一尊此地見眉宇，十載相思成鬢霜。秋燈煜煜照情話，夜浪翻翻吹客床。投名徑入農圃社，老矣不夢天門翔。
建安道中 朱松 
犖确復犖确，秋山殊未晴。流年半羈旅，此地幾經行。雪嶺今慵照，茅簷欲謾營。大鈞渾莫問，流坎任餘生。
送藺廷彥之衡州 朱松 
牆東新徑去年開，二老扶筇便往來。數面何曾三日別，離懷都寄十分杯。客亭繫馬梅爭落，官舍裁書鴈欲回。秉執樞機有知己，未須卜築向蒿萊。
商羊 朱松 
異鳥來齊國，仍依殿陛翔。從容詢魯相，物色是商羊。欲雨追童語，懷山驗水祥。民寧因備豫，政美謝祈禳。止異爰居久，鳴無垤鸛長。願言蘇旱虐，主上似宣王。
次張演翁林元惠韻 朱松 
朱門小駐使君車，二老風流入畫圖。但有觥籌供笑語，從教歲月上髯鬚。詩成華燭留殘蠟，客醉高歌叩缺壺。更起爭棋誇得雋，不應局蹙守邊隅。
公相起犂鋤 朱松 
帝室尊公相，潭潭大府居。從容調鼎鉉，奮發自犂鋤。弼亮恢賢業，班聯冠廣除。艱難同耦日，慷慨輟耕初。厚幣來莘野，幽人出冀墟。渴賢才仄席，何計老田廬。
太康道中二首  其一 朱松 
得春榆柳遍平郊，猶見藏鴉影未交。動地風來一披拂，青黄淺淺抹林稍。
太康道中二首  其二 朱松 
一色春勻萬樹紅，坐愁吹作雪漫空。誰知榆莢楊花意，只擬春殘卷地風。
燈夕時在泗上五首  其一 朱松 
燈花作意照歸人，短棹扁舟寂寞濱。帝力如春蘇萬物，遥知太一不威神。
燈夕時在泗上五首  其二 朱松 
雲窗月檻仰乘輿，俯看香車出繡襦。九陌人人歌帝力，不須微服過康衢。
燈夕時在泗上五首  其三 朱松 
鸞駕翩翩馭晚風，積蘇宮闕夜濛濛。明朝遣覓鐵如意，應在凉州酒肆中。
燈夕時在泗上五首  其四 朱松 
我欲安心未有方，至人遺跡已茫茫。自非窣堵波中老，誰直先生一瓣香。
燈夕時在泗上五首  其五 朱松 
我觀世界只兒嬉，一戲相從更莫辭。綺語未忘餘習在，明朝與和紫姑詩。
松江三首  其一 朱松 
塵緣挽我去漁磯，回首滄洲此願違。偶寄一舟江上去，只無箬笠與蓑衣。
松江三首  其二 朱松 
表裏江湖眼界新，解誇奇觀屬詩人。要須一釂三江水，凈洗多生舌本塵。
松江三首  其三 朱松 
晴江渺渺跨江干，春漲平湖萬頃寒。欲挽銀潢供硯滴，坐如震澤在毫端。
翠碧 朱松 
長橋畫柱照清淪，俯見游鯈不可緡。山影半溪叢篠密，誰知翠碧解藏身。
賦王伯溫家酴醾 朱松 
翩翩風馭駕花神，更遣酴醾殿晚春。壓架穠香千尺雪，喚回中酒惜花人。
王彥行送櫻桃 朱松 
香英狼籍了無餘，償我殘春一斛珠。猶带微酸餉佳客，爲嫌啼鳥啄紅膚。
芍藥二首  其一 朱松 
紅顔素臉出春殘，裊裊傳傳態自完。聞道揚州冠天下，何年跨鶴往吟看。
芍藥二首  其二 朱松 
舞困春風睡思深，東君更與纏腰金。頹簷醉尉花應笑，那有當年幕客心。
月巖去上饒十里山有側穴腹背皆洞如月 朱松 
鑿透巉巖不記春，山腰千古掛冰輪。誰知擘破三峯手，聊出嬋娟戲路人。
蟬 朱松 
陰陰葉底午蟬嘶，滿腹春風寄一枝。下有行人正愁絕，不知幽咽自緣饑。
寄湛師 朱松 
一月分身入萬池，道人何處不相隨。卧聽絕壑傳風籟，歷歷新詩世不知。
答汪明道見示畫雪梅詩 朱松 
詩人未見雪梅畫，只識前村橫水枝。百巧摹香摹不出，此詩風味畧相宜。
夾路天寧謁僧不遇 朱松 
支公去不鎖禪扉，熟境應留夢裏歸。我却寄眠公榻上，此心渾似片雲飛。
野步 朱松 
悲歌厭聽久無襦，倦客翻嫌出有車。杖策岸巾山下路，百錢聊欲飲樵夫。
報恩寺 朱松 
道人足跡掃塵寰，坐看筇枝上蘚斑。豢得籜龍千尺就，却教行水遶空山。
鉛山僧齋假山 朱松  华山
擘開華嶽三峯秀，疊就層峯數石寒。等是世間兒戲事，道人莫作兩般看。
石門寺四首  其一 朱松 
橘刺藤梢罥客衣，直緣微祿得奔馳。懸知投老歸田味，只似登山困睡時。
石門寺四首  其二 朱松 
行穿蒼麓瞰平岡，踏破青鞋到上方。城市紛紛足機穽，却從山路得康莊。
石門寺四首  其三 朱松 
林棲相喚出幽谷，我亦欲起天未明。枕中决决響山溜，一似荒城長短更。
石門寺四首  其四 朱松 
真功那復歎蒸沙，靜笑饑腸日夜譁。老褐不須供茗粥，朝餐吾已辦丹霞。
竹齋 朱松 
誰云山僧貧，而有千椽玉。幽眠豈無處，愛此晴窗綠。
將宿松溪羅漢舟小不果渡廼宿資壽二首  其一 朱松 
霜餘野水尚能深，隔見僧簷出短林。一葦欲航心未穩，故穿危徑取牆陰。
將宿松溪羅漢舟小不果渡廼宿資壽二首  其二 朱松 
敗絮如蓑不可連，書燈相對聳吟肩。明朝定有茅簷日，借我烏犍曝背眠。
將還政和 朱松 
歸去來兮歲欲窮，此身天地一賓鴻。明朝等是天涯客，家在大江東復東。
以研墨送盧師予 朱松 
明窗子石灧松腴，萬卷盧郎正要渠。何似黄梅碓下客，夜翻半偈倩人書。
燈夕在試院用去年韻 朱松 
隔牆歌吹聒悲凉，信馬狂心墮渺茫。報答風光吾老矣，小窗讀易靜焚香。
春晚二首  其一 朱松 
梅子生仁柳絮催，春風塵跡只蒼苔。繁華一夢年年事，長是初鶑爲喚回。
春晚二首  其二 朱松 
客路歸來芳節闌，杖藜隨處小盤桓。危紅數點藏深綠，須作春風爛熳看。
南谿道中 朱松 
千峯踏遍一筇隨，草軟沙平步却宜。細徑忽攀飛鳥外，故知腰脚未應衰。
送周時用自別業還永嘉 朱松 
陌上花殘客未歸，故鄉自合去遲遲。紅香洲渚收歸槳，却勝池塘草綠時。
午憩龍山上方 朱松 
稅鞅雲扉屧響廊，困眠拾得小窗凉。逢人莫說夢魂好，厭見客塵吹上方。
觀張上達家惠崇蘆鴈圖二首  其一 朱松 
先生衰眼失孤鴻，久著甕天塵霧中。誰卷秋空開四壁，丹青三昧道人崇。
觀張上達家惠崇蘆鴈圖二首  其二 朱松 
道人一錫攀飛鳥，頗悉南來北去情。畫出江南遵渚態，尚餘風味叫群聲。
示謝彥翔  其一 朱松 
滿川秀色野陰疏，知有儒仙隔水廬。借我玉函河上語，只看尺許定何如。
示謝彥翔  其二 朱松 
後身梅福與誰論，正有幽人夙契敦。更欲上書陳世事，却來微服守吳門。
示金確然 朱松 
牢落天涯身百憂，故人千里肯相投。知君强記當年事，莫說家山恐淚流。
遊妙峰庵二首  其一 朱松 
朝暖南岡一杖藜，忽投深壑得禪栖。共言伐翳通樵徑，後日重來路恐迷。
遊妙峰庵二首  其二 朱松 
手開茅棘養疏慵，不著塵中車馬蹤。只許幽人來別嶺，卧聽石磴響枯筇。
招謝居安 朱松 
暗中摸索故難忘，客舍相逢話最長。更有異書分我讀，只無名酒與君觴。
梅花 朱松 
霜谿咽絕照冰姿，誰見無人弄影時。香逐曉風穿暗戶，夢隨落月掛寒枝。
社日遊南臺 朱松 
作社無人喚拾遺，不妨步屧趁兒嬉。一壺春色千峯頂，回首他年憶此時。
雨二絕句  其一 朱松 
摵摵初鳴竹，涓涓稍滴簷。忽然幽夢斷，更覺曉寒添。
雨二絕句  其二 朱松 
纖纖花入麥，漫漫雨黄梅。泥徑無人度，風簾爲燕開。
招卓民表來白雲寺 朱松 
剝啄渾無去客嗔，丁寧招喚只懷人。南風殿角凉如水，來洗眼前朱墨塵。
宿石龍寺二絕句  其一 朱松 
風傳萬籟有喧寂，月入千波無淺深。應信此身非我有，窗間誰伴夜蟲吟。
宿石龍寺二絕句  其二 朱松 
觸處爲家底是歸，浮生南北未忘機。道人身似南枝鵲，更盡秋宵一再飛。
惠勻送粟既歸其直作兩偈  其一 朱松 
山僧分粟配蒿藜，百億須彌一鉢携。但得十方羅漢飽，不辭身作老金雞。
惠勻送粟既歸其直作兩偈  其二 朱松 
惠休老去謾論詩，圓澤西遊未有期。但解留連元亮酒，不須料理玉川饑。
寄人 朱松 
西山相對卧寒齋，耿耿思君不滿懷。比似持雲來寄我，何如君自作雲來。
書護國上方 朱松 
久知喧寂兩空華，分別應緣一念邪。爲問脫靴吟芍藥，何如煮茗對梅花。
元聲許茶絕句督之 朱松 
鳳山一震卷春回，想見香芽幾焙開。未辦倩君持券買，故應須我著詩催。
謝人寄茶 朱松 
寄我新詩錦繡端，解包更得鳳山團。分無心賞陪顛陸，只有家風似嬾殘。
與勻道人蔬飯作兩絕句  其一 朱松 
道人一計了平生，肯笑寒儒不糝羹。若識先生晚食肉，萬錢何處著羶腥。
與勻道人蔬飯作兩絕句  其二 朱松 
牛羊觸藩笋成竹，鵝鶩成群飽倒藤。一飯羅摩未爲孽，要知我是在家僧。
勻道人之玉山戲作兩小詩送之  其一 朱松 
小雨歛塵芒屩輕，玉峯一點笠邊明。向來目盡鳥飛處，一錫今隨隻影行。
勻道人之玉山戲作兩小詩送之  其二 朱松 
道眼無塵萬景隨，滄江秋色入新詩。歸時人問江南好，只道君行到自知。
宿鵝湖寺和同行勻道人 朱松 
人間狡兔開三窟，天上夜叉守九關。欲伴衲僧林下住，會須石似此心頑。
題廓見亭 朱松 
危欄縹緲跨鴻濛，城郭溪山一覽空。何處更容君著眼，大千渾在六窗中。
梅花 朱松 
春歸幽谷轉微和，已覺粘枝玉蕊多。天女凈香焚月下，相逢依約到無何。
書釗家園壁  其一 朱松 
梅花夢向笛中殘，子著深枝一一酸。腸斷來遲雙燕子，暗香消歇粉泥乾。
書釗家園壁  其二 朱松 
心空無地著塵沙，對鏡何曾一念差。戲取大千歸丈室，未妨衣襋亂天花。
南浦五小詩迎勞二弟  其一 朱松 
鱗生雨後東西倦，雪落竹間南北枝。將母方勤弟行役，春風應滿錦囊詩。
南浦五小詩迎勞二弟  其二 朱松 
苟祿勞生不爲身，强顔來此算征人。莫將朝市輕分別，等是低回一鬨塵。
南浦五小詩迎勞二弟  其三 朱松 
堂前春日媚珍盤，穉子相群舞袖斑。斗酒壽親逢一笑，不知身在市門間。
南浦五小詩迎勞二弟  其四 朱松 
青山北界大江東，了了鄉關在眼中。歸得一廛吾願足，此生初不問窮通。
南浦五小詩迎勞二弟  其五 朱松 
健碧倚天無數峯，眼前渾似故人逢。問來識面知何處，應在頤齋詩卷中。
和幾叟秋日南浦十絕句簡子莊寄幾叟  其一 朱松 
心親千里不辭遥，咫尺衡門接市橋。萬卷舌端真歷歷，一丘胸次更囂囂。
和幾叟秋日南浦十絕句簡子莊寄幾叟  其二 朱松 
平生學道著功深，世事縈人負此心。頼有關西門下士，洛川流派得重尋。
和幾叟秋日南浦十絕句簡子莊寄幾叟  其三 朱松 
屹屹龜山障末流，藩牆一望渺無由。胸中萬里平生事，肯蹋尋常只麽休。
和幾叟秋日南浦十絕句簡子莊寄幾叟  其四 朱松 
兩翁相對語更闌，想見風生席石間。詩就南枝三轉鵲，樽前秋月半啣山。
和幾叟秋日南浦十絕句簡子莊寄幾叟  其五 朱松 
殘書倦展水沉燒，那有堂前學子嘲。卧讀蕭陳秋夕句，不知烟暝鳥爭巢。
和幾叟秋日南浦十絕句簡子莊寄幾叟  其六 朱松 
凜凜臞仙千載人，當年許卜一枝鄰。天高鬼惡堂堂去，誰識渠儂不壞身。
和幾叟秋日南浦十絕句簡子莊寄幾叟  其七 朱松 
不見陳公歲又除，七峯深處食無魚。終煩指似龜山路，會使人疑得異書。
和幾叟秋日南浦十絕句簡子莊寄幾叟  其八 朱松 
一筇楚尾見春風，遥想詩成顧盻中。心逐孤雲天外去，恍疑身在大江東。
和幾叟秋日南浦十絕句簡子莊寄幾叟  其九 朱松 
沙界豪端久自知，筆鋒一戲更何疑。江南春色花千里，幻入幽人半幅詩。
和幾叟秋日南浦十絕句簡子莊寄幾叟  其一○ 朱松 
風雨交交耿夜燈，天涯兄弟對牀聽。莫嫌詩作江南語，一夢家山眼亦青。
答子莊見和 朱松 
老去溫柔失舊鄉，北窗一枕午風長。夢回未覺羲皇下，句好全勝殿閣凉。
答國鎮見迓之什  其一 朱松 
平津欄檻倚高秋，一掬寒波醉眼流。莫話風流雲散事，九河翻淚若爲收。
答國鎮見迓之什  其二 朱松 
淵明把菊對清秋，醉裏詩豪萬象流。畫出多情愁絕處，七峯明滅斷雲收。
次韻答夢得送荆公墨刻 朱松 
相馬評書世未知，要從風骨識權奇。半山妙墨翻風雨，尚有典刑今復誰。
與許簿同遊南山二首  其一 朱松 
步携婉娩上巉巖，北望雲山紫翠攙。了了大江東岸路，欲攀風馭脫羈銜。
與許簿同遊南山二首  其二 朱松 
秋空如水莫留塵，脚底千峯翠浪奔。未暇與君遊八表，且當索酒賦鵾鵬。
遊報國院用壁間韻示同遊二首  其一 朱松 
招提一葉弄新晴，却信朝簷鵲有靈。猶有幽花堪繫纜，爲言輕手惜飄零。
遊報國院用壁間韻示同遊二首  其二 朱松 
老僧彌勒久同龕，應笑遊人世味甘。小數何曾工九九，深禪聊欲問三三。
谿橋納凉晚歸小景 朱松 
誰共谿邊沆瀣杯，驚魚不睡棹歌來。風生蘋末無多子，更待冰輪作伴回。
水精念珠頌 朱松 
百八么珠水玉寒，客囊無復一錢看。只應袖裏靈山在，無數如來轉指端。
卧疾初起示逢年兼簡綽中德粲五首  其一 朱松 
觀身已作水溶溶，投瓦云何覺病攻。造物小兒真一戲，未妨居士却談空。
卧疾初起示逢年兼簡綽中德粲五首  其二 朱松 
病餘都作鶴聯拳，誰識臞儒是列仙。如我角犀將底用，藜羹相對却超然。
卧疾初起示逢年兼簡綽中德粲五首  其三 朱松 
清風白雨灑炎荒，林下聽時恰對牀。一洗微痾何足道，請觀何處不清凉。
卧疾初起示逢年兼簡綽中德粲五首  其四 朱松 
蚤歲功名不自量，近從顔禹識行藏。萬錢本是憂時餌，除却簞瓢莫謾嘗。
卧疾初起示逢年兼簡綽中德粲五首  其五 朱松 
一溪風月浩無邊，病起吟觴總未便。欲作二豪知未辦，恐君愛我沐猴禪。
以月團爲十二郎生日之壽戲爲數小詩  其一 朱松 
鳳山團餠月朣朦，老桂橫枝出舊叢。小友他年春入手，始知蟾窟本來空。
以月團爲十二郎生日之壽戲爲數小詩  其二 朱松 
夢覺牀頭無復酒，語終甑底但餘糜。已堪北海呼爲友，猶恐西真喚作兒。
以月團爲十二郎生日之壽戲爲數小詩  其三 朱松 
駸駸驚子筆生風，開卷猶須一尺窮。年長那知蟲鼠等，眼明已見角犀豐。
以月團爲十二郎生日之壽戲爲數小詩  其四 朱松 
生朝樂事記當年，湯餠何須半臂錢。吾算自知樽有酒，汝翁莫歎坐無氈。
宿靈感院二首  其一 朱松 
現身猶有宰官緣，且作吳門忍辱仙。欲以詩書爲佛事，利生一念幾生前。
宿靈感院二首  其二 朱松 
凈掃雲房借客眠，折鐺煮粥勸加餐。道人更有超然處，柿落霜林擘鳥殘。
遊南峰贈長老 朱松 
欲問春歸只意行，亂紅吹盡綠冥冥。道人那管芳菲過，沙劫成灰睡未醒。
小偈呈元聲求博山鑪 朱松  庐山
鑪峯落日紫烟孤，江上扁舟失夢餘。乞我博山修凈供，要知觸處是匡廬。
徐彥猷寄示詩數章皆隠約世外語詩律深妙豈勝歎仰輒次韻和呈彥猷素富學未壯而棄場屋故詩中極道江湖放浪之樂以動蕩其心志而卒反之以古人出處之義當有隠君子弄舟烟雨之外倚其聲而歌之亦可以一笑也  其一 朱松 
幽人世路無轍跡，抱此耿耿將安歸。機心一寸焦穀稿，丹頰不爲千鍾肥。
徐彥猷寄示詩數章皆隠約世外語詩律深妙豈勝歎仰輒次韻和呈彥猷素富學未壯而棄場屋故詩中極道江湖放浪之樂以動蕩其心志而卒反之以古人出處之義當有隠君子弄舟烟雨之外倚其聲而歌之亦可以一笑也  其二 朱松 
頗憐胸次抱經緯，半縷不上山龍衣。誰知烟雨暗青笠，得意雲水春霏微。
徐彥猷寄示詩數章皆隠約世外語詩律深妙豈勝歎仰輒次韻和呈彥猷素富學未壯而棄場屋故詩中極道江湖放浪之樂以動蕩其心志而卒反之以古人出處之義當有隠君子弄舟烟雨之外倚其聲而歌之亦可以一笑也  其三 朱松  长江
詩逼長江世已稀，滄洲未覺此心違。平生却笑陶彭澤，今昔紛紛强是非。
徐彥猷寄示詩數章皆隠約世外語詩律深妙豈勝歎仰輒次韻和呈彥猷素富學未壯而棄場屋故詩中極道江湖放浪之樂以動蕩其心志而卒反之以古人出處之義當有隠君子弄舟烟雨之外倚其聲而歌之亦可以一笑也  其四 朱松 
江湖魏闕已一視，孰與蓑笠無危機。遥知避世客相對，落日一談能解圍。
徐彥猷寄示詩數章皆隠約世外語詩律深妙豈勝歎仰輒次韻和呈彥猷素富學未壯而棄場屋故詩中極道江湖放浪之樂以動蕩其心志而卒反之以古人出處之義當有隠君子弄舟烟雨之外倚其聲而歌之亦可以一笑也  其五 朱松 
談笑百篇無俗韻，榮枯半世掩衡扉。古人祿隠或金馬，那用故山甘蕨薇。
送求道人永福謁同參二首  其一 朱松 
枯木巖頭鴻鴈行，十年離別話偏長。歸時裹裏日溪橘，應作雪峯薝蔔香。
送求道人永福謁同參二首  其二 朱松 
拄藤峯頂一長嘯，贈子西行風半帆。想見月生潮上處，新詩歷歷在千巖。
絕句 朱松 
一笑相從欠我曹，日疲浮禮只徒勞。紛紛閲世真難記，莫是先生眼太高。
懷劉園作 朱松 
一與劉園別，春風到海隅。牆陰草爭綠，留得屐痕無。
和求道人  其一 朱松 
海角西風撼客牀，熟衣已試九秋凉。同根兄弟久南北，他日燈前話更長。
和求道人  其二 朱松 
衲子詩工骨轉寒，折鐺全勝斗升慳。恐君愛我長沙舞，且復閑中袖手看。
和求道人  其三 朱松 
風波舉世正同舟，聊戲乘桴從我由。閉戶有時非得已，馮河無補却堪羞。
徐侯寄示古風爲別作三絕句往資一笑  其一 朱松 
胸中戈甲一敵國，筆下篇章萬戶侯。龍門隠吏絕人處，百事隨緣莫莫休。
徐侯寄示古風爲別作三絕句往資一笑  其二 朱松 
求田莫問湖海士，得志付與閭閻兒。黄花滿把一尊酒，欲話此意非君誰。
徐侯寄示古風爲別作三絕句往資一笑  其三 朱松 
久憶瓊糜薦一盃，玉延猶費著詩催。筠籃不送今年供，應待毗耶遣化來。
某與徐侯有卜居村落之約每誦杜子美白沙翠竹江村路相送柴門月色新之句必相勸亟歸同饗此樂侯今已遷居浮流僕亦尋屋一區冀必得之庶幾遂踐舊約之言乎因作二詩以廣子美之意  其一 朱松 
午鳩呼夢覺徐徐，細讀牀頭種樹書。自教兒童事農圃，更尋何處欲歸愚。
某與徐侯有卜居村落之約每誦杜子美白沙翠竹江村路相送柴門月色新之句必相勸亟歸同饗此樂侯今已遷居浮流僕亦尋屋一區冀必得之庶幾遂踐舊約之言乎因作二詩以廣子美之意  其二 朱松 
莫嘆天涯流落身，只今同是耦耕人。江村無物相迎送，一味柴門月色新。
次韻團練君侯新居二詩  其一 朱松 
江村結屋老垂垂，詩乞榿栽手自移。他日南樓看鴟集，莫忘烟雨狎鷗時。
次韻團練君侯新居二詩  其二 朱松 
一錢未辦買雲山，突兀何時屋萬間。歲晚投簪來卜築，柴門分占碧孱顔。
題蛟彎小庵二絕  其一 朱松 
浮塵不到客眉開，乞食幽人晚未回。相對西山全體現，逢人莫道只空來。
題蛟彎小庵二絕  其二 朱松 
鑿破蒼崖俯碧流，石碕竹筏艤行舟。已邀明月來同宿，下數層瀾寸寸秋。
次雪峰二小詩韻  其一 朱松 
麗日疏烟破小春，雙峯秀色一番新。要銜天上金雞粟，莫問人間白眼人。
次雪峰二小詩韻  其二 朱松 
同參卷裓卧雲根，倒屣相迎月下門。大耳識君遊戲處，不應覓酒向前村。
宣和乙巳題野人陳氏之館 朱松 
長安調鼎黑頭公，一旦覆餗腰領紅。飯稻羹蔬三萬日，爭如且作多田翁。
書永和寺壁  其一 朱松 
胸中一壑本超然，投跡塵埃只可憐。斗粟累人腰自折，不緣身在督郵前。
書永和寺壁  其二 朱松 
來解征衣日未斜，小軒泉竹兩清華。道人法力真無礙，解遣龍孫吐浪花。
示僧 朱松 
清溪凈寫碧巑岏，雨後相携石路乾。認取此山巉絕影，他年何處鉢中看。
九日送僧歸龍山 朱松 
九日相携積翠中，勝遊兼有道林同。枯顱一任君披拂，寄語龍山落帽風。
牛尾狸二首  其一 朱松 
壓糟玉面天涯見，琢雪庖霜照眼明。投筯羞顔如甲厚，南山白額正橫行。
牛尾狸二首  其二 朱松 
物生甚美世所忌，吹息雪中成禍胎。湯帆卯盃頻下筯，江南歸夢打圍來。
牡丹花二首  其一 朱松 
餘芳卷地還春去，誰送洛花供眼青。沉香亭北真一夢，今見宗支亦典刑。
牡丹花二首  其二 朱松 
鶴林閬苑兩蕭瑟，付與大千沙劫灰。尺五城南花濺淚，詩成看鏡覺摧頹。
種竹報恩院示僧二首  其一 朱松 
兩翁來往亦風流，還擁紅爐說舊遊。夜半南枝三轉鵲，相看更覺此生浮。
種竹報恩院示僧二首  其二 朱松 
遶屋風篁夢寐清，住山活計幾時成。雲根試手聊親斸，安否他年數寄聲。
洗兒二首  其一 朱松 
行年已合識頭顱，舊學屠龍意轉疏。有子添丁助征戍，肯令辛苦更冠儒。
洗兒二首  其二 朱松 
舉子三朝壽一壺，百年歌好笑掀鬚。厭兵已識天公意，不忍回頭更指渠。
五言小詩三首  其一 朱松 
一雨緣南浦，波明柳蔭門。遥知湔裾處，爲我一攀翻。
五言小詩三首  其二 朱松 
散策橋南路，春容最好時。夢回花滿眼，猶恐是辛夷。
五言小詩三首  其三 朱松 
牛歸坡草煖，船繫岸花零。白墮尊同卧，黄昏月照醒。
梅花三首  其一 朱松 
怕見繁枝不忍攀，風巵綠浪雪斕斑。多情一醉年年事，須及疏英的皪間。
梅花三首  其二 朱松 
江梅凌厲千花上，一笑春風我有詩。白鶴老仙三疊曲，何人得法是橫枝。
梅花三首  其三 朱松 
孤山居士玉梅句，醉客强呼桃杏詩。刻畫無鹽浼西子，法當試我古藤枝。
芍藥二首  其一 朱松 
露壓珍叢粉自勻，日欹蔫萼態殊真。未成跨鶴腰金去，先醉揚州十里春。
芍藥二首  其二 朱松 
已分春光冉冉過，奇葩好在奈愁何。誰令玉頰紅成點，如意痕深琥珀多。
春日二首  其一 朱松 
一雷驚起籜龍兒，戢戢滿山人未知。急喚蒼頭斸烟雨，明朝吹作碧參差。
春日二首  其二 朱松 
夢和殘月兩朦朧，饒舌幽禽苦喚儂。若說五更春睡好，絕勝騎馬火城中。
夏夜夢中作 朱松 
萬頃銀河太極舟，卧吹橫笛漾中流。瓊樓玉宇生寒骨，不信人間有喘牛。
雜小詩八首  其一 朱松 
身將雙影背閩山，伴我江南去又還。欲寄道人簷下宿，此身都未似雲閑。
雜小詩八首  其二 朱松 
俗學回頭笑畫脂，我今羞悔子何疑。恐輸靈運先成佛，莫學湯休苦覓詩。
雜小詩八首  其三 朱松 
松風十里客襟凉，路入江南選佛場。欲問道人三世事，樓鐘重聽未應忘。
雜小詩八首  其四 朱松 
江南風物畧知津，便覺詩成筆有神。不向九江看五老，故應猶未是詩人。
雜小詩八首  其五 朱松 
紛紛褦襶久相忘，只憶僧齋晝夢長。珍重道人留客語，君家無此北窗凉。
雜小詩八首  其六 朱松 
門外山光萬里濃，且將寥落共清風。箇中自有濠梁意，不用磨刀斫眼紅。
雜小詩八首  其七 朱松 
道人鈯斧得從誰，無復當年隻影隨。笑我不求千戶郡，坐知成佛更難期。
雜小詩八首  其八 朱松 
避世山中祇樹亭，綠陰遶舍忽青青。拋書自笑爬沙手，要挽天河洗甲兵。
立春日雷 朱松 
陌上冬乾泣老農，天留甘雨付春工。阿香急試雷霆手，莫放人間有卧龍。
次韻江謝送花倡酬三首  其一 朱松 
幽樹團團謝傅家，凌寒方澤共驚嗟。要知折寄殷勤意，鶗鴂那能病物華。
次韻江謝送花倡酬三首  其二 朱松 
娟娟花竹凈名家，閲世夸毗浪怨嗟。願挈衆生辭熱惱，知君久學妙蓮華。
次韻江謝送花倡酬三首  其三 朱松 
乘桴何計去浮家，學舞空餘短袖嗟。自笑繽紛蘭佩老，欲將心迹問重華。
寄吳大卿二首  其一 朱松 
謝公擁鼻憂不免，笑閔乞燔東郭顔。問訊袖中醫國手，不應長與一筇閑。
寄吳大卿二首  其二 朱松 
江村小築興不淺，奈有靈山香火緣。經世心知焦穀穎，歸耕猶恐度公前。
吳山道中三首  其一 朱松 
滿拂春光一番雨，閙花如海麥摇波。靜觀物化知如幻，奈此撩人風物何。
吳山道中三首  其二 朱松 
春工試手雨初晴，遥見莓莓曲埭青。間道東陂新漲好，來將衰髮照星星。
吳山道中三首  其三 朱松 
仙人不奈笑憑愚，來讀萬籤東老書。勸作南窗傍脩竹，時來借榻卧虛除。
三峰康道人墨梅三首  其一 朱松 
一枝春曉破霜烟，影寫清陂最可憐。衲被犯寒歸吮墨，也知無地著朱鉛。
三峰康道人墨梅三首  其二 朱松 
冰盤青子渴爭嘗，怪有橫枝著意芳。等是豪端幻三昧，更煩覓句爲摹香。
三峰康道人墨梅三首  其三 朱松 
緗囊墨本入宣和，林下霜晨手自呵。不學霜臺要全樹，動人春色一枝多。
溪上 朱松 
攀緣雲水試青鞋，待得輕陰漠漠開。興在海山孤絕處，溪邊更復幾回來。
送輝雲際二首  其一 朱松 
三日雨行來款關，篝燈相語雪霾山。低回俗裏未能免，只有對君非强顔。
送輝雲際二首  其二 朱松 
認取芝峯鉢中影，要君歸去首重回。相思手折寄千里，想有南枝迎臘開。
九日 朱松 
點點吳霜入鬢毛，長安落葉又秋高。世間俯仰終難强，歸與兒曹且漱醪。
夜坐 朱松 
九秋風露浩難平，伍子祠南鶴唳清。坐聽兒曹談往事，世間更覺總忘情。
蓼花 朱松 
長年心事只悠悠，衰鬢難禁歲月流。紅蓼垂垂烟雨裏，不應摇落始知秋。
桃花 朱松 
核裹黄泥灑石崖，今年繁蕊便爭開。遊人要識春多處，但覓紅雲逐水來。
漁父用兒甥韻 朱松 
綠蓑青篛一身輕，卧看行雲舟自橫。米賤魚肥美無度，不知東海正掀鯨。
送山老住三峰寺  其一 朱松 
未辦同穿犖确行，西風揮手最關情。只應勃窣喧卑裏，認得峯頭嘯月聲。
送山老住三峰寺  其二 朱松 
鉢中忽見三峯影，便覺市廛塵涴人。寄語階前石池水，老夫衰髮已盈巾。
戲代作送住郎 朱松 
同攀梅蕊便分携，回鴈峯前試綵衣。學就浯溪崖上字，鴈回莫遣信音稀。
寄范伯達 朱松 
名籍丹丘號散人，何時香火共朝真。只應經世平生意，未合歸愚便問津。
試筆 朱松 
老來詩思如焦穀，自愧霜毫來故鄉。乞與楊家棗心樣，要將掣管試諸郎。
篁竹筍 朱松 
梅雨冥冥稻已齊，連雲篁竹暗蠻谿。短萌解籜登雕俎，錯落黄金騕褭蹄。
冬日桃李華 朱松 
北風日日卷塵沙，桃李凌寒强自葩。莫作春光流轉想，要知枯枿是狂華。
題范才元湘江喚舟圖用李居仁韻 朱松  长江
天涯投老鬢驚秋，夢想長江碧玉流。忽對畫圖揩病眼，失聲便欲喚歸舟。
題趙守中江行初雪圖 朱松 
江闊雲垂滿袖風，急須下馬一尊同。正應無奈催詩雪，句在渠儂擁鼻中。
楚江觀梅 朱松 
莫笑山翁老據鞍，探梅今夕到江干。半灘流水浸殘月，一夜清霜催曉寒。倚醉更教重秉燭，怕愁元自怯憑欄。誰知携客芳華日，曾費纏頭錦百端。
春晚書懷 朱松 
萬里西遊爲覓詩，錦城更付一官癡。脫巾漉酒從人笑，拄笏看山頗自奇。疏雨池塘魚避釣，曉鶑窗戶客爭棋。老來怕與春爲別，醉過殘紅滿地時。
送五二郎讀書 朱松 
爾去事齋居，操持好在初。故鄉無厚業，舊篋有殘書。夜寑燈遲滅，晨興髮蚤梳。詩囊應令滿，酒盞固宜疏。貘羈寧似犬，龍化本由魚。鼎薦緣中實，鐘鳴應體虛。洞洞春天發，悠悠白日除。成家全頼汝，逝此莫躊躇。
負暄 朱松 
宵寒卧增裯，晝寒起增衣。如何負暄樂，高堂日輝輝。引光扉盡闢，追影榻屢移。妙趣久乃酣，瞑目潜自知。初如擁紅爐，凍粟消頑肌。漸如飲醇醪，暖力中融怡。欠伸百骸舒，爬搔隨意爲。頗回驕佚氣，頓改寒酸姿。熏然沐慈仁，天恩豈予私。願披橫空雲，四海同熙熙。
飲租戶 朱松 
我病不任耕，歲收仰微租。蒙成每自愧，一飽便有餘。連觴使之釂，醉語雜叫呼。野人無他腸，吾輩恐不如。
種菜 朱松 
傍舍植桑蔬，携鋤理荒穢。桔槔勤俯仰，一雨功百倍。朝來綠映土，新葉摇肺肺。牛羊勿踐履，食肉屠爾輩。
次韻梅花 朱槔 
陰陰雪意雲垂地，曳策微行傍清泚。眼明橫路出江梅，烟瞑沙寒迷表裏。當年一夢山月明，依約瑶臺見仙子。俗緣掣肘意未了，弄出飛瓊亂紛委。摩娑銅狄豈須話，滄海揚塵固其理。花神縱步來閬苑，羞怕唐昌偷玉蕊。回風自作粧半面，泣露真成愁齲齒。相看一笑豈易得，分與天香更清美。那知脫屣塵寰去，頃刻蓬萊三萬里。黄昏誰伴醉鄉歸，天色無情淡如洗。
次韻寄求道人 朱槔 
天工憒憒春無力，桃李顰心少顔色。夢中矯首望三山，我是東南未歸客。岩壑交游人姓支，相思江月半成規。遥知草木代說法，豈是畫餠隨兒嬉。此身分不過朝市，何日相從拂衣袂。豈容陶令載白蓮，會作鄭虔書落柿。
二詩寄德粲并簡內觀諸友  其一 朱槔 
春風本自掣肘去，那更病留過一旬。滿眼山川雖不改，連天桃李已成塵。銀河誰與洗兵馬，寶唾安能泣鬼神。悵望故人分雪此，飛雲落日在綸巾。
二詩寄德粲并簡內觀諸友  其二 朱槔 
九淵亭上二三子，見說年來事事新。隔水不容招手喚，曲窗已有畫眉人。酴醾香好急携酒，鶗鴂聲繁催送春。笑我江南未歸客，飄然天地一閑身。
寄人 朱槔 
一牛鳴地兩禪林，霧雨初晴翠靄深。熟路緣溪穿窈窕，疏鐘喚客出嶇嶔。未求黄卷成功處，且辦青山避世心。悵望不來還獨返，秋風聊作暮雲吟。
十月上休日示求道人 朱槔 
老禪獨卧千岩表，枯木寒雲伴此身。只倚藜根作詩本，肯分秋色與騷人。心源落落故難合，筆勢翩翩想絕倫。記取濠梁斷金語，三山好處要傳真。
同蹈元看竹了軒因用去年方字韻作此 朱槔 
淇澳渭川那復夢，而今天遣出南方。要觀大節須霜雪，莫說此君無肺腸。照水形容殊不惡，臨風言語一何長。山僧豈識留連意，千里故人逢異鄉。
和德粹三絕  其一 朱槔 
平生樂事在三餘，不管梧陰過玉除。絕尾忽參嫠緯句，風塵今日正愁予。
和德粹三絕  其二 朱槔 
心賞南樓一味凉，波光山影上藜牀。莫言體國非吾事，好夢不能千里長。
和德粹三絕  其三 朱槔 
未坐他年百尺樓，浮雲身上且悠悠。眼高四海騎鯨客，不見長安亦解愁。
三山次潘靜之升書記韻 朱槔 
客路那知歲月長，掀眉一笑苾蒭房。且傾徐邈聖賢酒，不問陳登上下牀。雲影翻空迷海嶠，秋聲隨夢到江鄉。明朝各聽船窗雨，猶憶枯棋戰四郎。
邈書寄出與李知哲唱和詩次韻 朱槔 
邂逅招提頓客輈，十年塵土且休休。三人月下從渠便，二老風流到我不。南北只今無好語，山川如許更悲秋。故應賸作鏘金句，莫羨群兒萬戶侯。
老兵種菊以詩謝之 朱槔 
蔬畦雨徑策勳時，徙種鄰牆菊兩枝。九日無人過朱放，十分舉酒酌王尼。花裁栗玉秋風健，香近龍涎曉夢知。負口不應還負眼，長鑱煩爾鎮相隨。
鄭德予同遊桃花山次韻  其一 朱槔 
江村卜築路斜斜，模寫癯仙四壁家。聞道讀書忘肉味，不緣避世宿桃花。青山自作千年調，白眼空驚一望賒。欲買雞豚投近社，烟蓑雨笠寄生涯。
鄭德予同遊桃花山次韻  其二 朱槔 
春紅萬樹抱山斜，落落真源自一家。雲起坐中疑有雨，酒行杯面恐飛花。塵緣未斷心雖勝，他日重來約尚賒。畧倩淵明記遺事，武陵今不在天涯。
九日與客語慨然有廬山之興 朱槔  庐山
九日黄花笑白頭，分將牢落付林丘。半川暝色聊償夢，別嶺秋聲旋寄愁。江國經年成浪語，匡廬入手是真休。未能免俗須登陟，睨視元龍百尺樓。
草堂諸陳同遊崧山精舍冕仲携琴先歸用壁間韻  其一 朱槔 
來伴秋風十日閑，筆端久已識波瀾。煩君一醉雙峰月，乞與兒曹白眼看。
草堂諸陳同遊崧山精舍冕仲携琴先歸用壁間韻  其二 朱槔 
破塵妙語慰畸人，鶴髮深衣雨墊巾。獨自抱琴山下去，石橋月色爲誰新。
三山次鄭德予韻  其一 朱槔 
日脚微明雨脚疏，誰將雲夢賦相如。西南山好君知不，一見全勝讀異書。
三山次鄭德予韻  其二 朱槔 
何日歸舟片葉輕，白鷗相伴艣微鳴。只應潮打蓬窗處，已作離騷一半清。
次韻梅花兩絕句  其一 朱槔 
一月尤溪烟雨濃，玉梅渾作玉人逢。江南他日摘香處，莫忘雲間雙髻峯。
次韻梅花兩絕句  其二 朱槔 
清淺彎環遶故牆，一身將影理殘妝。西施俗處無人見，冷落吳宮溪水香。
徐彥猷以仇池詩句爲韻作詩十四章見示答之 朱槔 
徐侯筆下波濤寬，新詩示我清且閑。誰能辛苦學飯顆，格轍已到元和間。春寒十日不出戶，坐想江柳分烟鬟。東坡老仙有奇句，析韻琢句光斕斑。疾雷一洗牛蟻閙，羯鼓畧驚桃李頑。周郎知音亦已久，仲車著語誰當刪。大弨六鈞古稱重，汝自力弱無由彎。胡爲坎坎事嗤點，今古可笑兒童孱。鄉關春物入意匠，水光花氣相回環。莫嫌衆口亂如沸，當見三耳生其顔。嗟吾和詩雖已晚，識君妙意存高山。告君詩妙須飲酒，社甕一醉寧當慳。
寓居南軒 朱槔 
雲氣披猖月意孤，冬青倒影上庭隅。燈橫老薺蛾方去，書掩新芸蠹已無。一世盡知關魯酒，十年不擬歎齊竽。支頤坐覺疏星沒，獨扣龍頭瀉酪奴。
答戲昭文梅花 朱槔 
臘到方留此日寒，雨多未覺過雲殘。共驚臺柳怱怱去，獨抱園花細細看。洗面不勞千點雪，薰衣剩破一分檀。詩人窮苦誰料理，只倚東風酒量寬。
乙丑臘月 朱槔 
自數今年臘，天饒半月春。酒船欺白首，桃靨笑青唇。避地疏同隊，逢人試問津。傷心穿豺虎，未肯盡奔秦。
延平道中  其一 朱槔 
一溪春漲午晴初，日透波光綠浸裾。却憶孤山山下路，石橋清澈看叉魚。
延平道中  其二 朱槔 
雲間三十六峯高，北望思歸夢亦勞。來客雙峯莫相笑，少低吾眼爲兒曹。
舟次黿湖阻水因由董山  其一 朱槔 
山雨疏疏心又驚，起瞻天色斗微明。他年一枕江關夢，知憶蓬窗此夜聲。
舟次黿湖阻水因由董山  其二 朱槔 
一川黄濁寫崑崘，苦恨南溪不盡吞。三老亦知行意速，時時插竹記沙痕。
舟次黿湖阻水因由董山  其三 朱槔 
拂拂朝霞到客舟，苦疑雨意在鳴鳩。好峯天半元相識，且作僧牀挾策遊。
舟次黿湖阻水因由董山  其四 朱槔 
夢好山晴曉不知，船邊今日見鬚眉。向來快寫崑崘地，元有薰風綠盡時。
向年舟自三山上延平和人韻兩絕  其一 朱槔 
春江一月困揚舲，醉夢無人與喚醒。欲識故交金石處，相逢詩裏眼猶青。
向年舟自三山上延平和人韻兩絕  其二 朱槔 
春風一夢收桃李，雙燕不知愁絕時。卧向蓬窗飽聽雨，無人識此是新詩。
元英折惠柚花 朱槔  洞庭湖
白玉繁花五葉芳，春風吹盡洞庭霜。河西道眼分明處，識破此中知見香。
乙丑除夜寓永興寄五二姪一首 朱槔 
殘臘避新正，疾馳不可鞚。梅花相行色，更以風雨送。傷哉綠林豪，支派出章貢。荐食今幾年，金帛既充棟。王旅走山澤，魄散失饑凍。空聞米粟廉，不救干戈痛。冥冥紙錢底，千室羅盎甕。祀先不暇嘗，一夜驚入夢。書生口擊賊，自愧脫嘲弄。經營華陽馬，想像丹穴鳳。融融聲教中，焉得餘此衆。由基執弧矢，鼷鼠何足中。浮烟起南舍，春事行倥傯。桃寒强破蕊，鳥靜獨成哢。詩情寫物色，心匠與折衷。章草簡阿戎，溪頭試微諷。
僕自以四月十四日自延平歸所寓之南軒積雨陰濕體中不佳二十五日夜夢至一處流水被道色清絕若有欄檻而無屋宇有筆硯皆浸水中予驚問何地旁有應者曰此玉瀾堂也夢中欲取水中筆硯作詩詩未成而覺意緒蕭爽殆不類人世雞已一再鳴矣因賦此 朱槔 
蘧蘧飛夢過雲鄉，物色清輝眼界長。閶闔未招金馬士，蓬萊先立玉瀾堂。千尋濯足衣裘冷，六字哦詩筆硯香。當與瑶池作同社，紅巾青鳥兩相忘。
贈周功崇 朱槔 
閩嶺浮沈二十年，歸心日夜夢江天。謾題甲乙煩君看，若說功名只自憐。造物小兒知薄相，箇中老子已忘筌。一筇聞作東南去，豈欲求人左海邊。
悼鄭彥繼書墓亭 朱槔 
蒼梧翠柏泣西風，尺冢巍然宿草中。寶劍何心求季子，隻雞今日過橋公。麟經有味人誰識，鶴陣論功氣自雄。欲拂蒼厓寫奇節，陳琳檄手語言工。
竹醉日懷故山 朱槔 
一室真容膝，何人客子猷。土浮迎竹醉，雲凈對山羞。無地青歸幌，他年翠繞樓。且從鄰寺去，烟雨看沙鷗。
繁暑 朱槔 
繁暑不可度，病餘少見招。投鄰借軒卧，信手得書饒。壽我藥雙笈，驚人詩一瓢。醒心憑雪鷺，只恐日薰銷。
大食瓶 朱槔 
窳質謝天巧，風輪出鬼謀。入窯奔閼伯，隨舶震陽侯。獨鳥藏身穩，雙虹繞腹流。可充王會賦，漆簡寫成周。
春寒 朱槔 
人道春寒早繫舟，楚山一夜雨瀏瀏。此生削跡江邊路，嫩綠紛紅只自愁。
夏夜極凉 朱槔 
素簡久辭夜，清風先戒秋。稻深群蛤吠，草暗一螢流。舌在殊無計，心空尚有求。按圖尋分野，楚尾見吾州。
六月二十日 朱槔 
天涯明月見秋風，錯莫誰驚碧樹空。豈意楚山招隠處，盡歸蜀客廣騷中。釣魚聊爾針方直，乞米茫然帖自工。獨卧南軒聽南澗，蠻花猶作杜鵑紅。
尤溪縣之南李花千樹無一雜木春時嘗飲其中酒家小軒可愛不知何故不曾作詩追賦二首明年修故事當書之壁間  其一 朱槔 
橋外茅茨好，相過問酒錢。李花今若此，白髮自茫然。落日雲千步，春風雪一川。明朝記來處，石澗響濺濺。
尤溪縣之南李花千樹無一雜木春時嘗飲其中酒家小軒可愛不知何故不曾作詩追賦二首明年修故事當書之壁間  其二 朱槔 
見說小軒久，無人喚我來。直如春力快，故遣客懷開。玉立花千樹，霞翻酒一盃。江陵二月尾，襟韻信難陪。
春間小詩書趙園壁追錄之  其一 朱槔 
柳態隨時秀，花容近酒輕。綠窗京洛語，盡抹早鶑聲。
春間小詩書趙園壁追錄之  其二 朱槔 
小語不知夕，幽香無盡時。影寒人欲醉，明月照酴醾。
春間小詩書趙園壁追錄之  其三 朱槔 
自得春風信，開懷待此花。餘寒固艱棘，今夕雪斜斜。
春間小詩書趙園壁追錄之  其四 朱槔 
夜月閩杯淺，春風楚製輕。故鄉空費夢，來此聽谿聲。
夜坐池上用簡齋韻 朱槔 
落日解衣無一事，移牀臨水已三回。斗沉北嶺魚方樂，月過秋河鴈不來。疏翠庭前供答話，淺紅木末勸持盃。明明獨對蒼華影，莫上睢陽萬死臺。
平津 朱槔 
西風扶病上江樓，老眼凄迷一色秋。帆影戛雲追斷鴈，角聲吹月舞潜虯。栽培白業初無路，點檢青山始欲愁。左海此中纔咫尺，何年烟雨解扁舟。
九日與數客登善福院之絕頂晚飲茗飲閣予以病先歸賦十二韻 朱槔 
風日迫佳節，一川秋意昏。臨高分石磴，却立數煙村。楚製隨雲物，蠻花照酒痕。龍山嗟未久，藍水想空存。鴻鴈頻收唳，茱萸幾斷魂。拍肩尋熟路，登閣換餘樽。鍾梵規繩闊，親朋笑語溫。加籩携海嶠，聞笛憶鄉園。夢記南柯守，兵看左角奔。詩凡羞晉宋，髮短任乾坤。汝輩禪心起，今生道眼渾。不知東嶂外，灧灧湧金盆。
秋日  其一 朱槔 
鳴蜩初歇樹猶陰，黄菊紅榴色轉深。管領秋風有今日，留仙群稱辟寒金。
秋日  其二 朱槔 
簸弄天風髮彩凉，西河一笑問吳剛。借君玉斧煩輕手，留取箇中秋影香。
秋日  其三 朱槔 
山靜溪回樹綠晴，鷺群點點雪分明。影沉寒水初無意，只是魚兒獨自驚。
葵道人之三山 朱槔 
君家雙峯下，祝髮事香火。豈無遠遊志，困此萬山裹。坐閲腰包中，未接話已墮。翩然問知津，九仙入風柁。冥冥荔枝浦，華屋紛砐硪。邂逅儻逢渠，周旋寧作我。閉門造車語，雖陋佛所可。他年笑相視，此計無乃左。
次嶺上壁間韻 朱槔 
雲卧雙峯祇對亭，黄塵縈拂玉梅驚。春風一棹歸來早，誰作窗間擁鼻聲。
春風 朱槔 
一舉造物手，萬生和氣中。酒邊排雪意，詩裏要春風。了了誰孤起，滔滔我即空。試詢三世事，猶有讀書功。
折山道中六言寄湧翠道人  其一 朱槔 
折山有路可上，他日雲藏萬家。用處何曾觸石，一禪指頂天涯。
折山道中六言寄湧翠道人  其二 朱槔 
雲暖網橫危磴，日沉舟泊平沙。欵乃一聲歸去，炊烟遥起蘆花。
折山道中六言寄湧翠道人  其三 朱槔 
牛卧黄茅岡底，鷺歸紅葉村邊。可是太平無象，溪橋醉舞華顛。
折山道中六言寄湧翠道人  其四 朱槔  西湖
玉梅無意相惱，嗾人烟雨疏疏。擬寫箇中妙處，語煩不到西湖。
折山道中六言寄湧翠道人  其五 朱槔 
草枯蟲躍驚響，溪靜魚行閃光。只麽時時管带，可須細細商量。
折山道中六言寄湧翠道人  其六 朱槔 
既有女名靈照，何妨自作維摩。要見諸天辦供，問他風月山河。
寄龔十三 朱槔 
支頤獨揖北窗風，怪事從今咄咄空。簡策不知春色晚，山川渾落戰塵中。花飄茵席三生凈，草入池塘一句工。想見楚龔懷我處，扁舟遨蕩夕陽紅。
穀雨 朱槔 
大點紛林際，虛簷寫夢中。明朝知穀雨，無策禁花風。石渚收機巧，烟蓑建事功。越禽牢閉口，吾道寄天公。
磻叟書云牡丹酴醾已盡胡不歸 朱槔 
客次驚衰白，歸期先牡丹。空枝兼病力，啼鳥問愁端。平日長相憶，東風忍不看。冰容亦零落，唯是有春寒。
姚大本以李義山詩韻作詩題息軒繼作 朱槔 
隠几心疑水，携盂影照山。六窗開畔岸，一榻埽中間。柏子方饒舌，花枝忽解顔。定餘牛自牧，夢起蝶相關。閶闔初無路，蓬萊別有班。藏舟知夜失，面壁竟西還。老矣從他笑，公乎伴我閑。體坤詩更好，分寸許躋攀。
書報國壁向年寓學於此嘗見虹下飲溪中復聞子規 朱槔  长江
昔與春風來此時，携書齪齪伴兒嬉。山晴欄楯投雌霓，身病林巒號子規。短髮蕭蕭吹易盡，長江滾滾去何之。欲追舊事無言說，更作三生石上期。
蓋竹與陳和仲昆季 朱槔 
玉樹成群不可攀，謾將牢落待蒼山。五年分手河梁外，一夕連牀風雨間。梅蕊凌寒春欲動，酒杯無力病相關。朱陳自古同鄉社，更約青雲作往還。
寄夢肇 朱槔 
滄海橫流無處安，只今且作夢中看。豈須遊戲兩蝸角，收此微茫一彈丸。老境懷人山宛轉，春風著物鬢摧殘。窮愁似與詩增氣，嚼雪敲冰字字寒。
辛酉五月望簡陳和仲 朱槔 
秀出雪峯一千衆，挽回廬阜三十年。赤烏白馬吐傑句，黄花翠竹通幽禪。竺師不假報文度，鑿齒本自知彌天。可憐烏石嶺下路，榕葉炯炯凝雲烟。
用東坡武昌寒溪韻三篇  其一 朱槔 
漫郎古邑埋蒿萊，五柳合抱何人栽。浯溪未作天寶頌，爽氣已壓南昌梅。蘇公鄧公先後到，一時玉立高嵬嵬。扁舟載酒渡江水，千山軟翠昏樓臺。漥尊抔飲追太古，雲荒石老無紛埃。歸來玉署念赤壁，側身西望銀濤堆。英辭傑句相震發，尚記野鳥窺空罍。只今却數未百載，蟲篆想見留巖隈。中原膻腥雜夷夏，淮北城壘生莓苔。公乎天與濟世具，曷不手引梟鸞開。空遺筆力配元祐，頓覺紙上千軍摧。禁中頗牧知在即，號令前日頒風雷。丹青元向大羽出，貂蟬要自兜鍪來。數公文字雖勝絕，莫使變作離騷哀。
用東坡武昌寒溪韻三篇  其二 朱槔 
東坡謫官未放回，桃花不繫玄都栽。機牙愛觸造物手，五見江雨肥江梅。扁舟一笑凌浩渺，瘦筇結伴登崔嵬。漥尊故事逢浪叟，鳥篆真迹追浯臺。漂流長有北闕夢，邂逅果踏東華埃。玉堂夜直對同舍，金燭照座花成堆。帝觴雨露澆舌本，忽憶樊口傾山罍。聯詩共刻醉眠處，至今寶氣蟠巖隈。關西夫子獨好事，掖垣行即吟蒼苔。斯文突過元祐上，已覺萬丈光芒開。臨風弔客感赤壁，公瑾孟德俱彫摧。英雄割據亦兒戲，安用匕筯驚蚊雷。東坡羽化不復返，浪叟何日成歸來。鸚鵡洲前舊時路，寒波荒葦令人哀。
用東坡武昌寒溪韻三篇  其三 朱槔 
故園山水真奇哉，三徑蘭菊當年栽。自嗟流浪不知返，江城曉角愁吹梅。詩書邀我忽半世，車轂前却連崔嵬。試尋夷路到聖處，馬力已竭煩輿臺。去天尺五吐傑句，孔丘盜跖俱塵埃。坐疑蓬島尋丈爾，扁舟徑入浮雲堆。肩摩嵇向挽焦賀，欲倒瀛海爲尊罍。夢中失脚在何許，千里閩越天南隈。隻身形影自相弔，俯仰馬鬣迷青苔。蘭階彫謝知葉落，荆樹慘淡無花開。向來愚公不自度，一手欲以太華摧。那知天目山頂露，兒啼下視雲間雷。華亭黄耳竟安在，遼東白鶴還飛來。終尋三十六峯去，要假聶許平餘哀。
感事  其一 朱槔 
大弓竊陽氏，神鼎淪泗淵。何須識微士，周魯必不全。武庫一朝火，斬蛇逐飛烟。傷心睨前事，氐虜定紛然。
感事  其二 朱槔 
山川非晉土，悲泣效楚囚。一語强自慰，凄迷望神州。刺史下荆水，司農來石頭。土園管夷吾，過計非私憂。
感事  其三 朱槔 
元規負康濟，徒手嬰群雄。兵從歷陽來，無地逃姦鋒。誰乎死社稷，千載一卞公。英風與義氣，建立成江東。
雪梅  其一 朱槔 
去年雪欺客，平地一尺深。謝遣東閣花，那顧西牀琴。故人初不知，屋側乃見尋。悠然振永起，誰復明此心。
雪梅  其二 朱槔 
寒梅卧烟雨，山澤有奇氣。六龍扶翼之，月袂攬雲轡。先生九疑仙，心識真筌秘。裁詩作花骨，瘦凈乃可貴。
道中 朱槔 
疢憂倦征行，金火方牴牾。宵分餉群僕，乘月問前路。小兒何自至，檝我陳洲渡。暗浪擊層崖，平沙起驚鷺。莽蒼川花開，冥蒙山氣聚。物情豈不嘉，悶滯非所遇。鈴語出林表，風期呼我住。尋幽本素志，觸熱詠嘉句。午枕得高深，復覺清景駐。誰云適所願，永乏濟世具。以茲一夢頃，可况百年遇。咄哉郭氏子，破甑尚欲顧。
自作挽歌辭 朱槔 
憂幽坐南軒，萬壑取我囚。疾雷且不聞，焉知草蟲愁。强顔理編簡，閲世如東流。滔滔竟不返，誰復操戈矛。天涯念孤姪，携母依諸劉。書來話悲辛，心往形輒留。先塋託仙峯，山僧掃梧楸。二女隨母住，外翁今白頭。伯氏尚書郎，名字騰九州。仲兄中武舉，氣欲無羌酋。棣華一朝集，荆樹三枝稠。堂堂相繼去，遺我歸山丘。漆園夢方覺，白衣雲正浮。憑陵若蹈空，何處停華輈。故鄉豈不懷，屋食良易謀。自我識廢興，於天無怨尤。平生喜聞詩，此詩當挽謳。不須生芻奠，君從二兄游。
頌 劉子羽 
趙州柏樹太無端，境上追尋也大難。處處綠楊堪繫馬，家家門底透長安。
題武夷山鍾模石 劉子羽 
誰鑄三鍾欒乳形，不須筍簴自能鳴。仙君欲奏賓雲曲，只感清霜便發聲。
題瑞岩扣冰古佛 劉子羽 
古木千章覆地陰，微風披拂遞幽吟。化身大士久圓寂，歸命群黎無古今。能使兵戈長偃息，要知願力本宏深。中原赤子方魚肉，願廣當年濟物心。
焦山 范同 
客星底事犯宸居，輸與焦君卧草廬。萬樹遮山難覓寺，百川入海此歸墟。浮沉心事盟鷗鳥，獻替功名愧䱥魚。獨愛烟波開霽景，微雲不遣滓清虛。
挽和靖先生 高閌 
身占河南第一功，力行篤信守家風。淵源漫說斯文喪，深切今知此道東。七日夢楹終有待，三年築室恨無從。嵩伊千古溫淳氣，收入稽山鑑影中。
句 萬世延 
莫放山虧簣，終教井及泉。
老人村 宋汝爲 
憔悴應憐范叔寒，南北東西萬里謫。朱顔荏苒變黎黑，走遍天涯常是客。
句 宋汝爲 
平日慣從山外看，不禁煩惱著山圍。
岳陽 沈大廉 
夜共瀟湘月，朝連巫峽雲。烟愁賈太傅，雨泣屈平君。
鼓山 沈大廉 
屴崱峰頭萬丈梯，上方高與白雲齊。青山盡處海門闊，紅日上來天宇低。
馮城開元寺留題 張深 
本自無涯宦海游，如何杖策訪田疇。太平豈是渾無象，兩兩耕夫話有秋。
句 陳璹 
活計魚蝦蟹，此事屬漁舟。
述懷 何宏中 
馬革盛尸每恨遲，西山餓踣更何辭。姓名不到中興曆，付與皇天后土知。
贈何定遠 傅慎微 
故人何定遠，造物不虛生。骨骼棱棱瘦，詩篇字字清。世皆尊道義，我獨見忠誠。尊酒分携後，何時蓋復傾。
偈五首  其一 釋宗璉 
暗穿玉線，密度金針。如水入水，似金博金。
偈五首  其二 釋宗璉 
破無明暗，截生死流。度三有城，泛無爲海。須是識這箇始得。
偈五首  其三 釋宗璉 
喚作拄杖則觸，不喚作拄杖則背。若也識得，荆棘林中撒手，是非海裏橫身。脫或未然，普賢乘白象，土宿跨泥牛。
偈五首  其四 釋宗璉 
宗乘一唱殊途絕，萬別千差俱泯滅。通身是口難分雪，金剛腦後三斤鐵。
偈五首  其五 釋宗璉 
是是，放出南山真鼈鼻。不是不是，勒回千里追風驥。終成敗壞可憐生，塞斷咽喉無出氣。無出氣，有巴鼻。趙州東壁挂葫蘆，堪笑維摩談不二。
頌古三首  其一 釋宗璉 
南來本欲破邪說，紙燈滅處難分雪。踏著秤鎚硬似鐵，錯認烏龜喚作鼈。
頌古三首  其二 釋宗璉 
新婦騎馿阿家牽，草裏尋常萬萬千。誰在後兮誰在先，不須特地苦加鞭。
頌古三首  其三 釋宗璉 
馿尾豬頭牛脚跡，三斤麻子露消息。誌公杖頭剪刀尺，從來雨下階頭濕。
贊月庵 釋宗璉 
這箇老漢，渾無縫罅。點鐵成金，指鹿爲馬。以張拙秀才語擒縱多口，阿師跨三脚馿兒，指點諸方話霸。遇賤時三世諸佛正眼難窺，遇貴時八大龍王亦難酬價。阿呵呵，也大差。只因會春園裏失却眼睛，從此惡名滔滔流遍天下。高挂虛堂兮如師子全威，一任百怪千妖暗中驚訝。燈禪燈禪，第一不得容易與伊點化。
頌古 釋行 
滿滿彎弓射不著，長長揮劍斫無痕。堪笑日月不到處，箇中別是一乾坤。
頌古 釋祖燈 
趙州眼放光，爍破四天下。鉢盂上安柄，至今成話霸。
偈 釋德淳  华山
俱胝一指頭，一毛拔九牛。華嶽連天碧，黄河徹底流。截却指，急回眸。青箬笠前無限事，綠簑衣底一時休。
頌古 釋德淳 
昨日定今日不定，正令已行皆逐正。卓下靈山皂纛旗，百萬麾軍皆乞命。
偈 釋祖璿 
喫粥了也未，趙州無忌諱。更令洗鉢盂，太煞沒巴鼻。悟去由來不丈夫，這僧那免受糊塗。有指示，無指示，韶石四楞渾塌地。入地獄，如箭射，雲岫清風生大厦。相逢携手上高山，作者應須辨真假。真假分，若爲論，午夜寒蟾出海門。
頌古七首  其一 釋祖璿 
盡却耳根并眼底，不知何處見如來。數聲幽鳥啼寒木，一片閑雲鋪斷崖。
頌古七首  其二 釋祖璿 
道吾作舞，一曲無譜。若將耳聞，未敢相許。
頌古七首  其三 釋祖璿 
直下是非著不得，著不得處好承當。木人昨夜通消息，南海波斯過大唐。
頌古七首  其四 釋祖璿 
安貼邦鄉老趙州，時辰使得最風流。今朝有酒今朝醉，明日愁來明日愁。
頌古七首  其五 釋祖璿 
指出長生地不迷，造成無縫塔巍巍。大家從此無餘事，渴飲饑餐且度時。
頌古七首  其六 釋祖璿 
石羊頭子向東看，大地茫茫被眼謾。月映寒潭清徹底，雲收華岳露巑岏。
頌古 釋德會 
放行把住謾周遮，一段風流出當家。不是當年漆桶破，爭能撒土又拋沙。
偈 釋宗鑒 
送舊年，迎新歲，動用不離光影閃。澄輝湛湛夜堂寒，借問諸人會不會。若也會，增瑕纇。若不會，依前昧。與君指箇截流機，白雲更在青山外。
偈 釋坦 
徑山有箇竹篦，直下別無道理。佛殿厨庫三門，穿過衲僧眼耳。
偈三首  其一 釋慧方 
沔水江頭叫一聲，此時方得契平生。多年不識重相見，千聖同歸一路行。
偈三首  其二 釋慧方 
臨老方稱住持，全無些子玄機。開口十字九乖，問東便乃答西。如斯出世，討甚玄微。有時拈三放兩，有時就令而施。雖然如是，同道方知。
偈三首  其三 釋慧方 
達磨祖師在脚底，踏不著兮提不起。子細當頭放下看，病在當時誰手裏。張公會看脈，李公會使藥。兩個競頭醫，一時用不著。藥不相投，錯錯，喫茶去。
頌古三十八首  其一 釋慧方 
金槌影動，寶劍光寒。百萬之衆，齊著眼看。
頌古三十八首  其二 釋慧方 
文殊彈指，罔明出定。今日重新，打翻舊令。女子瞿曇，在我心鏡。
頌古三十八首  其三 釋慧方 
善財拈起一枝草，持來度與文殊老。殺活雖然在手中，徧界不藏光杲杲。
頌古三十八首  其四 釋慧方 
靈山用處許誰知，迦葉偷顔笑展眉。動便最初先漏泄，兒孫扶取上玄機。
頌古三十八首  其五 釋慧方 
不是風旛不是心，從來只爲少知音。舉頭萬里長空外，唯見白雲流水深。
頌古三十八首  其六 釋慧方 
布毛一吹，當下知歸。冷光徧地，獨露針錐。
頌古三十八首  其七 釋慧方 
卷起堂堂露眼睛，拈來覿面更相呈。鼻頭脫盡誰能覷，把手歸來相並行。
頌古三十八首  其八 釋慧方 
日面月面，頭頭出現。捏聚放開，成團成片。
頌古三十八首  其九 釋慧方 
掛拂親遭喝，當下舌頭脫。把起便相呈，爲君重提掇。要知三日聾，大地如塵末。
頌古三十八首  其一○ 釋慧方 
南泉提起爲諸人，自是諸人眼不親。付與趙州呈好手，拈來覿面便翻身。
頌古三十八首  其一一 釋慧方 
閉戶敲門向誰道，遂公言下便知歸。從前活計都拋下，爭奈時人會者稀。
頌古三十八首  其一二 釋慧方 
一口吸西江，通身不隠藏。聖凡不到處，頂上放祥光。
頌古三十八首  其一三 釋慧方 
藥山用處少人扶，堪笑雲巖與道吾。猶向榮枯生解會，豈知潘閬倒騎馿。
頌古三十八首  其一四 釋慧方 
覿面難藏向上機，家風千古爲人施。銀山鐵壁重重透，頼有丹霞院主知。
頌古三十八首  其一五 釋慧方 
異類中行得自由，須知千聖亦難收。和光日照溪山曉，笑指乾坤那一頭。
頌古三十八首  其一六 釋慧方 
插鍬叉手異何同，要顯全機立大功。雖然有數通呈了，留得高傳振祖風。
頌古三十八首  其一七 釋慧方 
捧來前面請安名，黄蘗高高喚一聲。剖出從前真面目，從茲佐得國風清。
頌古三十八首  其一八 釋慧方 
趙州曾探水，茱萸無一滴。東覷西覷了，拄杖便靠壁。滄海深處歸，何人辨端的。
頌古三十八首  其一九 釋慧方 
臺山路上人難進，獨有趙州親到來。勘破老婆回首處，從此行人眼不開。
頌古三十八首  其二○ 釋慧方 
狗子佛性無，寶劍出規模。落在將軍手，橫按立當途。
頌古三十八首  其二一 釋慧方 
裂破須彌鼻孔，踏反大海乾坤。面前百千諸佛，盡是我家兒孫。
頌古三十八首  其二二 釋慧方 
趙州滋味最爲親，覿面承當有幾人。三度傳來親切處，馨香滿口又全真。
頌古三十八首  其二三 釋慧方 
報客傳言信已通，叉手低頭便鞠躬。對面一雙青白眼，當頭蹉過住山翁。
頌古三十八首  其二四 釋慧方 
老作叢林是趙州，兩拳提起不輕酬。無星秤在當人手，斤兩都盧在裏頭。
頌古三十八首  其二五 釋慧方 
睦州擔板幾人扶，喪者多應在半途。言下要教通徹去，迥然心眼顧醒甦。
頌古三十八首  其二六 釋慧方 
壞與不壞，言端語端。舌頭咬破，自覺心酸。大隨投子，終無兩般。萬里區區，獨自往還。
頌古三十八首  其二七 釋慧方 
桃花端的悟靈雲，添得玄沙劫外春。滿地不知何處去，塵塵剎剎露全身。
頌古三十八首  其二八 釋慧方 
曾透龍潭向上機，便將一棒力橫揮。當頭突出何人辨，只許叢林作者知。
頌古三十八首  其二九 釋慧方 
生邪不道，死邪不道，一片清風閙浩浩。一時漏泄道吾機，反著襴衫倒頂帽。
頌古三十八首  其三○ 釋慧方 
風信不來春色老，却憶後園馿喫草。滿天明月贈行人，野客溪邊歸路早。
頌古三十八首  其三一 釋慧方 
樹倒藤枯笑未休，箇中誰解辨宗由。堂堂蹉路溈山老，空去空來一肚愁。
頌古三十八首  其三二 釋慧方 
添得溈山笑轉新，當時覿面已呈君。明招漏泄溈山句，無限風光付與人。
頌古三十八首  其三三 釋慧方 
東嶺西巖路暗通，有誰曾見老乾峯。雲門把手雖同步，白雲飛蓋月含空。
頌古三十八首  其三四 釋慧方 
三種病兮二種光，法身於此露堂堂。時人不會箇中意，猶把法身謾度量。
頌古三十八首  其三五 釋慧方 
滔滔無問說，只爲太親切。有誰曾共聞，山河齊漏泄。
頌古三十八首  其三六 釋慧方 
雲門透法身，分明語露親。移步登山頂，峯高與月鄰。
頌古三十八首  其三七 釋慧方 
問佛還云是惠超，和根带子上枝條。春風浩浩難回避，發起乾坤那一苗。
頌古三十八首  其三八 釋慧方 
親得摇來始息狂，風動荷花滿座香。自從一得真歸趣，無意凉人人自凉。
偈頌二首  其一 釋思業 
昨日夜叉心，今朝菩薩面。菩薩與夜叉，不隔一條綿。
偈頌二首  其二 釋思業 
勘破婆子，面青眼黑。趙州老漢，瞞我不得。
偈 釋守緣 
綠暗紅稀日，蜂忙蝶困時。本來真面目，一點不曾移。
頌古 釋守緣 
世間無物可羅籠，獨立嵯峨萬仞峰。忽若有人猛推落，騰身雲外不留縱。
偈二首  其一 釋守仁 
百千三昧，無量妙門。今日日庵不惜窮性命，只做一句子說與諸人。
偈二首  其二 釋守仁 
雲從龍，風從虎，吹散江村寒露雨。麗天杲日絕纖埃，有路明明吞佛祖。物見主，眼卓豎。天邊白雁送寒歸，籬下黄華香半吐。
頌古 釋守仁 
多方竊得破衣裳，壁倒籬坍沒處藏。更有一般無頼漢，不曾同伴要分贓。
臺山婆話頌 釋守仁 
開箇燈心皂角鋪，日求升合度朝昏。只因風雨連綿久，本利一空愁倚門。
頌古五首  其一 釋守仁 
如舍利弗與麽去，千人萬人攔不住。優游自在涅槃城，步步蓮華隨足舉。
頌古五首  其二 釋守仁 
氣直語直，眼親手親。峯巒競秀，紅紫爭春。神通妙用施呈盡，要見國師猶隔津。
頌古五首  其三 釋守仁 
相逢陪酒又陪歌，醉倒家中要我駝。駝到家中猶駡詈，不知醒後又如何。
頌古五首  其四 釋守仁 
鋸解秤鎚，油煎石磉。兩手擎來，有功者賞。
頌古五首  其五 釋守仁 
凉宵愛月上危樓，幾處笙歌幾處愁。歌管未闌愁未歇，忽然天曉一時休。
偈 釋彥岑 
今朝八月初五，好事分明爲舉。嶺頭漠漠秋雲，樹底鳴鳩喚雨。昨夜東海鯉魚，吞却南山猛虎。雖然有照有用，畢竟無賓無主。唯有文殊普賢，住，住，我識得你。
頌古五首  其一 釋彥岑 
胡孫喫毛蟲，烏狗上佛殿。大地雪漫漫，澄江浄如練。
頌古五首  其二 釋彥岑 
蠻奴赤脚上皇州，賣盡奇珍跨白牛。貪著市朝人作市，又隨歌舞上官樓。多意氣，好風流，月冷珠簾掛玉鈎。分明忘却來時路，百尺竿頭輥繡毬。
頌古五首  其三 釋彥岑 
岣嶁峯頭神禹碑，字青石赤形模奇。無目仙人纔一見，便應撫掌笑嘻嘻。雲暗蒼龍化葛陂。
頌古五首  其四 釋彥岑 
一橈打著這瞎漢，堪笑令猶行一半。竿頭絲線釣鯨波，趯浪拏雲猶是鈍。
頌古五首  其五 釋彥岑 
沒蹤迹處莫藏身，看來端是眼中塵。全機打破繫馿橛，棒頭敲出玉麒麟。
頌 釋清 
諸佛出身處，東山水上行。石壓笋斜出，岸懸花倒生。舉僧問雲門：如何是諸佛出身處？門曰：東山水上行。
頌 釋了贇 
趙州狗子無佛性，萬疊青州藏古鏡。赤脚波斯入大唐，八臂那吒行正令。
偈二首  其一 釋慧溫 
拶出通身是口，何妨駡雨訶風。昨夜前村猛虎，咬殺南山大蟲。
偈二首  其二 釋慧溫 
釋迦老子，四十九年坐籌帷幄。彌勒大士，九十一劫带水拖泥。凡情聖量，不能剗除。理照覺知，猶存露布。佛意祖意，如將魚目作明珠。大乘小乘，似認橘皮爲猛火。
五位  其一 釋慧溫 
正中偏，玉兔金烏落二邊。丫角童兒騎黑象，三更穿過御樓前。
五位  其二 釋慧溫 
偏中正，過房之子初受命。金剛脚下崑崙奴，腰間也佩毗盧印。
五位  其三 釋慧溫 
正中來，無著當年訪善財。瑠璃盤裏藏明月，異草山華處處開。
五位  其四 釋慧溫 
兼中至，不歷僧祇超十地。雖然踏著舊家鄉，更須知有深深意。
五位  其五 釋慧溫 
兼中到，天寒大雪長安道。五陵才子錦袍新，馬蹄亂踏瓊瑶草。
呈高庵偈 釋自圓 
外國言音不可窮，起雲亭下一時通。口門廣大無邊際，吞盡楊歧栗棘蓬。
頌 釋自圓 
南北東西萬萬千，乾坤上下兩無邊。相逢相見呵呵笑，屈指抬頭月半天。
偈二首  其一 釋清旦 
三世諸佛不知有，一一面南看北斗。狸奴白牯却知有，雲外金毛正哮吼。箇中隠顯現全身，頭頭透脫無前後。撥轉機輪向上關，八角磨盤空裏走。
偈二首  其二 釋清旦 
三脚馿子弄蹄行，步步相隨不相到。樹頭驚起雙雙魚，拈來一老一不老。爲憐松竹引清風，其柰出門便是草。因喚檀郎識得渠，大機大用都推倒。燒香勘證見根源，糞埽堆頭拾得寶。叢林浩浩謾商量，勸君莫謗先師好。
頌古四首  其一 釋清旦 
世尊拈花，迦葉微笑。天際二輪，更相互照。若能截斷老瞿曇，閉目黄河只一跳。
頌古四首  其二 釋清旦 
荆棘林中宣妙義，蒺藜園裏放毫光。千言萬語無人會，又逐流鶑過短牆。
頌古四首  其三 釋清旦 
誰道先師無此語，焦尾大蟲元是虎。胡蜂不戀舊時窠，猛將豈在家中死。急著眼，却回顧。若會截流那下去，匝地清風隨步舉。
頌古四首  其四 釋清旦 
嶮崖之處，無處插嘴。去却藥忌，露當門齒。杈下放身捨命，箇裏如龍得水。三千里外賺吾來，捋虎鬚兮捉虎尾。
偈 釋慧觀 
前村落葉盡，深院桂花殘。此夜初冬節，從茲特地寒。
頌 釋戒修 
兩輪舉處烟塵起，電急星馳擬何止。目前不礙往來機，正令全施無表裏。丈夫意氣自衝天，我是我兮你是你。
偈 釋淵 
節近端午，乍晴乍雨。带累達磨眼睛，特地和泥合土。二祖不會承當，雪庭枉受辛苦。引得後代兒孫，各自開張門戶。或放南山毒蛇，或作玄沙猛虎。雪峰連輥三毬，禾山一味打鼓。山僧檢點將來，盡是葛藤露布。爭如喫飯著衣，此外更無佛祖。阿嫂便是大哥妻，師姑元是女人做。
臨終偈 釋淵 
動靜聲色外，時人不肯對。世間出世間，畢竟使誰會。
留題澹巖  其一 張滉 
偷閑切欲訪巖扃，恍若桃源洞裏春。平世自無憂國事，徘徊愁見避秦人。
留題澹巖  其二 張滉 
天然一穴透融光，廣闊能容萬頃篁。翻念塵寰苦炎熱，人人付與一襟凉。
李伯紀丞相挽詩二首  其一 張浚 
蒼蒼安可料，舊德奄重泉。痛爲黎民惜，誰扶大厦顛。英風摩日月，正氣返山川。丙午功勳在，豐碑萬口傳。
李伯紀丞相挽詩二首  其二 張浚 
十相從明主，唯公望最隆。召周雖異迹，李郭本心同。未遇升天藥，空餘濟世功。薰風歌吹咽，泪盡古城東。
贈羅赤脚 張浚 
學道由來不記年，嘯歌風月在前緣。身心已到無塵處，疑是人間自在仙。
詩一首 張浚 
羣凶用事人心去，大義重新天意回。解使中原無左衽，斯文千古未塵埃。
朝陽岩 張浚 
已覺雲天闊，風聲四面凉。路幽遲晚日，岩古浥流香。客舍長年靜，漁舟底事忙。相逢賢太守，不用管弦將。
登道觀 張浚 
蒼髯野褐予甚古，蘿月桂風誰爲貧。當戶蛟龍森漢柏，隔江雞犬隠秦人。好山如畫能留客，寶鼎藏丹不計春。更上高亭問玄鶴，莫教詩眼有纖塵。
詩一首 張浚 
三相當年鎮廟堂，江山草木亦增光。一時主宰權衡重，千古人間姓字香。
贊喻彌陀掩遺骸 張浚 
刀兵劫海苦漫漫，原野遺骸葬若干。盡大地人須薦取，眼睛突出髑髏寒。
偈 張浚 
教外單傳佛祖機，本來無悟亦無迷。浮雲散盡青天在，日出東方夜落西。
過嚴子陵釣臺二首  其一 張浚 
古木籠烟半鎖空，高臺隠隠翠微中。身安不羨三公貴，寧與漁樵卒歲同。
過嚴子陵釣臺二首  其二 張浚 
中興自是還明主，訪舊胡爲屬老臣。從古風雲由際會，歸歟聊復養吾真。
還張德遠書幣題詩蔬圃壁間 蘇雲卿 
多年別作一番風，誰料聲名達帝聰。自有時人求富貴，莫將富貴污蘇公。
嘲宰相賞花 張隠 
位乖燮理致傷殘，四面牆匡不忍看。正是花時堪下淚，相公何必更追歡。
書弋陽館 陳康伯 
憶昨東京拜相時，武夫前導爭驅馳。上奉天子一人命，下率百寮羅綱維。泰階賜膳侑金幣，上食供進黄門賫。夜來胡塵犯邊土，手握億萬兵擒虜。揮揚殺氣橫九秋，指揮猛將皆貔虎。八荒掃蕩沙漠空，旋師奏凱明皇宮。英雄富貴皆長事，辭榮解綬歸興濃。白石如玉泉如酥，河清海晏樂耕鋤。雉鳴麥秀花卉敷，親朋會合情歡娛。有子可教孫可訓，有書可讀田可租。常願年豐五穀登，斯民安堵心則愉。
題龜峯 陳康伯 
形勢如龜稟賦奇，昂頭曳尾向溪湄。石色烝霞紅甲潤，苔痕濕雨綠毛垂。恍如獻瑞在官日，猶似呈書出洛時。千秋矻立層霄表，壽比喬松可等期。
題閩縣西湖 陳康伯  西湖
鑿開百頃碧融融，潁上錢塘約略同。楊柳兩堤連綠蔭，芰荷十里馥香風。波涵翠巘層層出，潮接新河處處通。輿誦載塗農事起，從今歲歲作年豐。